google/wiki40b huggingface dataset:
Spesialhopprenn i Oberstdorf

Dette er en oversikt over spesialhopprenn for senior i Schattenbergbakken i Oberstdorf. Listen inneholder alle hoppukerenn i Oberstdorf, samt VM og andre verdenscuprenn, men ikke renn i skiflygingsbakken.
Rennet i Oberstdorf er fast åpningsrenn i den tysk-østerrikske hoppuka, og arrangeres vanligvis den 29. eller 30. desember. Bare to ganger har rennet i Oberstdorf ikke åpnet konkurransen: Den første Hoppuka åpnet med Nyttårshopprennet i Garmisch-Partenkirchen 1. januar 1953, med Oberstdorf som det andre rennet. Under den 20. Hoppuka 1971/72 byttet rennene i Oberstdorf og Innsbruck plass, og det ble holdt en jubileumsfest i Innsbruck. Hoppuka har vært en del av verdenscupen siden verdenscupen startet opp sesongen 1979/80.
Schattenbergbakken ble åpnet i 1925, og ble siden utvidet flere ganger. I 1972 ble det bygd en storbakke ved siden av den gamle normalbakken, og hoppukerennene har siden da blitt holdt i storbakken. Siste større ombygging av stor- og normalbakken ble gjort i 2003. Anlegget har i dag sponsornavnet Erdinger Arena.
Ski-VM ble arrangert i Oberstdorf i 1987 og 2005.
Khanty-Mansijsk

Khanty-Mansijsk (russisk: Ха́нты-Манси́йск) er en by og administrativt senter for det autonome området Khanty-Mansia i Russland. Den ligger ved elva Irtysj, 15 km fra samløpet med Ob, og 1900 km øst for Moskva. Innbyggertall: 53 953 (folketelling 2002), 34 462 (folketelling 1989).

Historie

Khanty-Mansijsk ble grunnlagt i 1930 som arbeidsbosetningen Ostjako-Vogulsk (russisk: Остяко-Вогульск), etter de foreldete navnene ostjaker og voguler for de lokale folkegruppene khantyer og mansier. I 1940 ble navnet endret til Khanty-Mansijsk. Den ble i 1950 slått sammen med landsbyen Samarovo, som har vært kjent siden 1500-tallet, og fikk samtidig innvilget bystatus.

Økonomi og næringsliv

På grunn av områdets omfattende oljeindustri er Khanty-Mansijsk en av de mest velstående byene i Russland. Byen er også et turistsentrum for ski- og snowboardsport og blir besøkt av mange mennesker hele året.

Transport

Ei bru over Irtysj ble åpnet i Khanty-Mansijsk i 2004. Brua består av fjorten spenn, og har en total lengde på 1316 meter. Hovedspennet er 231 meter langt.
Khanty-Mansijsk lufthavn ligger kun 4 km fra byens sentrum.

Kultur og sport

Khanty-Mansijsk var arrangørby for verdensmesterskapet i skiskyting i 2003, og i 2005 for det første VM i mixed-stafett i skiskyting. Byen arrangerte igjen VM i mixed stafett i 2010 og fullt VM i skiskyting 2011.
Khanty-Mansijsk var også arrangør for verdenscupen i sjakk i 2005 og 2007, og den 38. sjakkolympiade i 2010.
I Khanty-Mansijsk finnes fem museer, fem biblioteker og to teatere. Det er også administrativt senter for Ugra delstatsuniversitet.
Sophies minde (Bergen)

Sophies minde er et tidligere lyststed i Kleiven 10, på Kråkenesneset ved Nordåsvannet i Fyllingsdalen bydel i Bergen.

Gården Kråkenes og lyststedet

Rundt 1740 ble gården Kråkenes ryddet og denne fungerte som husmannsplass under Fjøsanger gård fram til 1809. Notarius publicus i Bergen, Johan Krefting, kjøpte Kråkenes i 1810. Her fikk han oppført et lyststed med et hovedhus i empirestil, i to etasjer og med mansardtak. En marmorplakett på fasaden daterer «Sophies minde» til «den 7ᵈᵉ August 1810». Stedet har fått navn etter Kreftings datter, Sophie. Huset er nesten uendret og har blant annet bevart de såkalte engelske skyvevinduene. Eiendommen ble overtatt av arkitekt Frederik Konow Lund i 1933 og lyststedet ble hans bolig fra 1935.

Fredning

«Kraakenes» ble fredet allerede i 1927. I 2006 ble fredningen utvidet til også å gjelde hageanlegg og eksteriør til uthus, vaskehus og potetkjeller. Uthuset, det såkalte kjellerloftet, skal være bygget på slutten av 1800-tallet. Konow Lund skal også en tid ha brukt kjellerloftet som arkitektkontor. Vaskehuset ble bygget av Konow Lund i 1934. Potetkjellerens datering er usikker, men kan stamme fra den opprinnelige gården Kråkenes.
HTre

HTre er en datastruktur for trær som brukes til indeksering av kataloger, på en lignende måte som B-trær. Det har en konstant dybde på enten et eller to nivåer, har en høy fan-out faktor, benytter hashtabeller til filnavnet, og er selvbalanserende. HTre-algoritmen skiller seg fra vanlige B-tre metoder ved sin behandling av kollisjoner som kallers kan gi overflyt langs flere løvnoder og indeksblokker. Htre-indekser ble tidligere benyttet i filsystemet ext3, og benyttes idag av ext4. Førstnevnte ble innlemmet i versjon 2.4.15 av Linuxkjernen, mens det sistnevnte ble innlemmet i versjon 2.6.28. Htre-indeksering øker skalerbarheten fra en praktisk grense på noen få tusen filer i ext2 til titalls millioner av filer per filkatalog.
Fjordlaks

Fjordlaks AS er et oppdrettsfirma som har sine lokaliteter i Storfjorden på Sunnmøre. Fjordlaks Aqua AS produserer regnbueørret mens Fjordlaks Marine AS produserer torsk og sei. Selskapet ble etablert i 1973.
Samiske geografiske navn i Røyrvik

Samiske geografiske navn i Røyrvik (knr 1739) angir stedsnavn i Røyrvik kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare sørsamisk er tatt med i denne oversikten for Røyrvik kommune.
Romjul

Romjul, eller romhelg eller mellomjul, er en norsk betegnelse for perioden mellom julehelga og nyttår, det vil si fra og med tredje juledag 27. desember til og med nyttårsaften 31. desember. Tradisjonelt var romjula imidlertid perioden mellom helligdagene i jula og trettendedagen (Hellig tre kongers dag 6. januar). Ordet romhelg kommer fra det norrøne rúmheilagr som betyr «som ikke trenger å holdes strengt hellig».

Historisk utsyn

En alleuropeisk kontekst for det særpreg som i større eller mindre grad har gjort seg gjeldende for dagene etter jul, er å finne i tiden før innførelsen av den gregorianske kalender. I tiden frem til denne kalenderreformen, regnet man i store deler av verden den 6. januar som begynnelsen av det nye år. Denne dato gikk tilbake til romersk bruk og til de forskyninger som var oppstått ved avviket mellom kalenderens årslengde og det astronomiske år. Det var også av betydning at den katolske liturgis trettendag jul, med feiringen av Herrens Åpenbaring, var på denne dato. 
Den gregorianske kalender ble ikke innført med ett slag over hele Europa - det var her store forskjeller. Dertil kom at det var tidligere nokså vanlig å feire årets avslutning den 24. desember. Dagene etterpå tok seg av kalenderdiskrepansen, og ble til en overgangsperiode. Dette fremkommer for eksempel ved det tyske uttrykket «zwischen den Jahren», og svenskenes «mellandagarna». I tyskspråklige områder, der katolske og protestantiske områder lå tett opp mot hverandre, ble kalenderforskjellen så å si en konfesjonell markør (den nye kalender var gitt av en katolikk, pave Gregor XIII, og dermed satt det langt inne i protestantiske områder å tilslutte deg den). Samtidig krevde avtaler og annen interaksjon en viss klarhet, og dermed ble det gjerne en periode mellomdager som skulle overbygge de praktiske problemer forskjellen kunne innebære, og som samtidig kunne fungere som en roligere periode i pakt med julefeiringens spesielle karakter.
Pave Innocens XII fastla i 1691 at årets siste dag skulle være den 31. desember, som i katolsk sammenheng er en minnedag for pave Sylvester I.

Romjul i Norge

Romjula er for mange i Norge preget av julefred og hjemmehygge med ferie eller stille arbeidsdager, skolefri, familiebesøk og spesiell julemat som grøt, pepperkaker og nøtter. Romjula kan bestå av rolig inneliv med mye spising, men også turer ut, refleksjon og ettertanke. Før var det også vanlig å gå julebukk i romjula. En nyere tradisjon er å knuse og spise pepperkakehuset en har lagd, i romjula eller uka etter. Stadig flere i Norge reiser utenlands i forbindelse med jul- og nyttårsfeiringa, og romjula er blitt høysesong for mange feriesteder.
Romjula benyttes også ofte til å bytte julegaver i butikkene, for eksempel klær, bøker, plater, spill og elektronikk.
Parque Lincoln

Parque Lincoln er en park i Polanco i Mexico by. Den var den første parken i Polanco, og rundt den ligger noen av de eldste husa og leilighetene i nabolaget, i tillegg til flere moderne bygninger. I parken er det blant annet et klokketårn som er Polancos mest kjente landemerke, friluftsteateret Ángela Peralta, og ei rekke kunstige innsjøer.
Värmlandsbanan

Historikk

Byggingen av jernbanen mellom Laxå og den norske grensen, den gang kjent som «Nordvästra stambanan», startet i 1866 og ble ferdigstilt i 1871. Banen var tenkt som en forbindelse mellom Stockholm i Sverige og Oslo i Norge, som den gang var i union. Norge hadde allerede 1865 forlenget Kongsvingerbanen til grensen. Strekningen ble elektrifisert i 1937. I 1962 ble det innrettet et triangelspor ved Laxå, slik at togene Stockholm-Karlstad (-Oslo) ikke lenger måtte inn i byen for å vende. I 1990 endret det svenske Banverket strekningens navn til Värmlandsbanan.
Aschehougprisen

Aschehougprisen er en norsk litteraturpris som deles ut hvert år ut av forlaget Aschehoug.  
Aschehougprisen tildeles norske forfattere som en ærespris uten hensyn til hvilket forlag de er knyttet til. Prisen tildeles for et samlet forfatterskap, og tildelingen skjer etter bindende innstilling fra seksjonsutvalget for litteratur i Norsk kritikerlag, «for å sikre en forlagsuavhengig og kvalifisert bedømmelse». Prisen deles ut under forlagets tradisjonelle hagefest i august, i forlagets representasjonsvilla i Drammensveien 99. Prisen ble innstiftet i 1972 til Aschehoug 100-årsjubileum. De første årene var prisbeløpet 15 000 kr, og prisen ble delt ut på forlagets stiftelsesdato 20. september; Kritikerlaget var jury for prisen helt fra begynnelsen. 
Prisen regnes blant de mest sentrale og prestisjetunge litteraturprisene i Norge. Prisen består av en statuett og et beløp på 100 000 kroner (2018). Statuetten er en miniatyr av Ørnulf Basts skulptur «Evig liv», hvis original står utenfor forlagslokalene på Sehesteds plass.
Kompilator-kompilator

Innen informatikk er en kompilator-kompilator eller kompilatorgenerator et programmeringsverktøy som frembringer en parser, en kommandotolk eller en kompilator ut fra en formell beskrivelse av et programmeringsspråk og en datamaskin. Den tidligste og fortsatt mest alminnelige form for kompilator-kompilatorer er en parser-generator, som tar en formell grammatikk (vanligvis i Backus-Naur form) til et programmeringsspråk som input og genererer kildekoden til en parser som ofte er brukt som en komponent i en kompilator.
Olav Jørgen Sæter

Etter krigen

Olav Sæter var Elverum Arbeiderpartis ordførerkandidat i det første valget etter krigen – høsten 1945, men de borgerlige representantene stemte på NKPs kandidat Martin Trovåg – samtidig med at noen Ap-representanter stemte blankt. Foranledningen kan ha vært usikkerhet om Sæters opptreden under krigen. 
Ved kommunevalget i 1947  ble ikke Sæter plassert på Aps liste. Før det første kommunestyremøtet etter valget satte Sæter opp en «Arbeidernes fellesliste» sammen med NKP. Aps kandidat Otto Ødegaard ble valgt med stemmer fra de borgerlige representantene. Sæter ble eksludert fra Elverum Arbeiderparti i desember 1947 for «brudd på Det norske Arbeiderpartis retningslinjer».  I 1948 startet Sæter avisen «Elverumsarbeideren - meddelelsesblad for Elverum arbeiderparti». Før kommunevalget i 1951 startet han listen Elverum Uavhengige Arbeiderparti, som ved valget fikk 27,7% av stemmene og 13 representanter. Arbeiderpartiet fikk 28,7% og 14 representanter.

Sæter døde av slag 24. november 1951 mens han talte på et partiarrangement.

Personlig

Han var far til senere ordfører Olav Sæter.
Bodybuilding under Stillehavslekene 2011

Bodybuilding under Stillehavslekene  2011. Bodybuilding var en av flere sporter som var med i de fjortende stillehavslekene som ble arrangert i Nouméa på Ny-Caledonia i perioden 27. august til 10. september 2011. Det var fjerde gangen som bodybuilding var med på programmet under stillehavslekene. Det var sju klasser for menn og to for kvinner, i tillegg ble det kåret beste mann og beste kvinne uavhengig av vektklasse. Ny-Caledonia ble beste nasjon med fire gullmedaljer foran Samoa, Tahiti og Papua Ny-Guinea alle med to gull hver.
Kees Lahnstein

Personlige liv

Kees Lahnstein var gift med Randi og fikk to sønner. Han er svigerfar til politikeren Anne Enger Lahnstein.

Musikerkarrière

Kees (døpenavn: Cornelis) Lahnstein ble utdannet som fiolinist og oboist i hjembyen og ble ansatt på begge instrumenter i symfoniorkestret i Haarlem. I 1925 ble han tilsatt som solooboist i Oslo Filharmoniske Orkester hvor han virket i 42 år fram til pensjoneringen sommeren 1967. I trettitre år hadde han belgieren Camille Verdoodt (som tok navnet Karl Varstad under 2. verdenskrig for å understreke sine norske holdninger) som sidemann på 2. obo og engelsk horn. I 1952 ble obogruppen utvidet til tre musikere, og Tom Klausen ble tilsatt som 3. oboist. Klausen  overtok etterhvert solooboplassen. Lahnstein fortsatte på 2. og 3. stemmene, men spilte ofte 1. obostemmen som «tuttimann» mens Klausen spilte de rene  solopartiene.

Pedagogisk virke

Lahnstein var i en årrekke knyttet til Musikkonservatoriet i Oslo som obolærer. Blant hans elever var solooboisten, professor Erik Niord Larsen Kjell Mørk Karlsen,  Ivar Lunde jr., Matz Pettersen og Steinar Hannevold, som siden 1976 har vært solooboist i Bergen Filharmoniske Orkester. Kjell Mørk Karlsen studerte obo med Lahnstein og var ansatt i Den norske Operas orkester før han viet seg til kirkemusikk og komposisjon på heltid. En annen elev er komponisten Ivar Lunde jr., som er aktiv i USA.
MF «Ampere»

Historie

Fergen ble bygd i 2014 av Fjellstrand verft i Omastrand for rederiet Norled. I 2016 var det noen problemer på grunn av feil med ladepluggen, ellers har systemet fungert uklanderlig.
Efter 2018 har den seilet mer end 40.000 ganger, som tilsvarer seks ganger rundt ekvator.

Teknik

Fergen er en katamaran med en lengde på 80,8 meter og en bredde på 20,8 meter, og en kapasitet på 120 personbilenheter og 360 passasjerer. Skipet er konstruert i aluminium, og har to elmotorer på 450 kW.
«Ampere» er verdens første batteridrevne ferge, og har 1040 kWh litium-ionbatteri. Systemet veier 20 tonn, og batteriet veier 10 tonn. På den tjue minutter lange overfarten brukes 130-200 kilowattimer, som koster sirka 50-150 kroner.
På land er det ladestasjon med 410 kWh batteri i begge havner.
Jinzhong

Kulturarv

En rekke gamle borglignende forretningsanlegg i tre fylker i Jinzhong er oppført på Folkerepublikken Kinas liste over den nasjonale kulturarv. Dette var borglignende strukturer bygd av lokale handelsmenn på Qing-dynastiets tid, og de gir et innblikk i datidens arkitektur og byggeteknikk.
Debatten mellom Tanenbaum og Torvalds

Debatten mellom Tanenbaum og Torvalds var en debatt mellom Andrew S. Tanenbaum og Linus Torvalds som dreide seg om den generelle arkitekturen til operativsystemkjerner og Linuxkjernen spesielt. Debatten ble startet av Tanenbaum den 29. januar 1992 på Usenets diskusjonsgruppe comp.os.minix. Der hevdet han at mikrokjerner var overlegen i forhold til monolittiske kjerner, og at Linuxkjernen allerede før lanseringen i 1992 var foreldet. Andre utviklere av Linuxkjernen, som Peter MacDonald, David S. Miller og Theodore Ts'o deltok i debatten.
Sarah Bolger

Tidlig liv

Bolger ble født i Dublin, Irland, og er datter av Monica og Derek Bolger, hvor sistnevnte en slakter. Hun har en yngre søster, skuespiller Emma Bolger. Sarah er en praktiserende romersk-katolsk. Som ungdom deltok Bolger på Tje Young People's Theatre School i Dublin. Bolger gikk på Loreto High School, Beaufort i Rathfarnham mellom årene 2003 til 2009.

Priser

Merk: Følgende er en ufullstendig liste over priser Bolger har enten blitt nominert til eller har vunnet.
Halvmaraton

Halvmaraton er et løp som går over 21.097,5 meter som tilsvarer halvparten av den offisielle distansen for en maraton.
I friidretts-sammenheng regnes halvmaraton som en øvelse i kategorien langdistanseløp. Øvelsen står ikke på programmet for OL eller VM, men har vært NM-øvelse siden 1986 for menn og siden 1987 for kvinner.
Latterkula

Latterkula er et album med Arthur Arntzen, utgitt i 1991. For albumet fikk han en Spellemannpris under Spellemannprisen 1991.
Hess' lov

Hess' lov er en kjemisk lov, oppkalt etter Germain Hess (1802–1850). Hess' lov sier at den totale entalpiforandringen gjennom et sett med kjemiske reaksjoner er den samme uavhengig om reaksjonen foregår i ett eller flere steg. 
Entalpi er dermed en tilstandsfunksjon.

Entalpiendringen til en kjemisk reaksjon er gitt ved: 
og forutsetter at man hensyntar reaksjonens støkiometri. Benevningen er vanligvis . 
For  vil varme bli absorbert av systemet, og reaksjonen er endoterm. I motsatt fall er reaksjonen eksoterm, med tilhørende frigjøring av varme fra systemet til omgivelsene.
Baseball under Sentralamerikanske og karibiske leker 1986

Baseball under Sentralamerikanske og karibiske leker 1986. Baseball var en av flere sporter i de femtende sentralamerikanske og karibiske leker som ble arrangert i Santiago de los Caballeros i Den dominikanske republikk i perioden 24. juni til 5. juli 1986. Det var femtende gangen som baseball var med i de sentralamerikanske og karibiske leker. Det var kun en turnering for menn.
Trichonotuloides

Utseende

Små (3,5 - 6 millimeter), avlangt-ovale, nokså matte og litt hårete, mørkbrune til svarte gjødselbiller. Hodet er stort og skovlformet, "snuten" (clypeus) rundet, ganske lite innbuktet i midten. Pronotum er avrundet firkantet, mye bredere enn langt, ganske kraftig og grovt punktert. Dekkvingene er nokså jevnbrede. Beina er middels kraftige, for-leggene har to butte tenner. Gruppen utmerker seg ved å være tydelig hårete, ulikt de fleste andre gjødselbiller.

Levevis

Disse billene lever i møkk og er hyppigst på steder der husdyr beiter.

Utbredelse

Gruppen er utbredt i Mellom-Amerika (Mexico og Guatemala).
Kristine Øksendal

Familie

Øksendal er datter av billedkunstner og grafiker Ivar Øksendal og billedkunstner Hilde Hvalø Hansen, som er søster til den norske maleren Ingunn Hvalø Hansen.

Utdannelse

Øksendal er utdannet fra Central Saint Martins College i London (1997–2000) og Kunsthøgskolen i Oslo (2007–2009).
Sørkapp Land

Sørkapp Land er et landområde på den sørligste delen av Spitsbergen på Svalbard. Sørkapp Land omfatter området sør for fjorden Hornsund, og avgrenses i nord ellers av Torell Land. Det sørligste punktet på den lille Sørkappøya er Sørkapp, som også har gitt navn til hele landområdet. På fastlandet – 10 km lengre nord, er Sørneset sørligste punkt.
Hele Sørkapp Land er inkludert i Sør-Spitsbergen nasjonalpark, og er relativt isdekt, særlig i øst langs Storfjorden. De største isbreene i området er Olsokbreen, Vassilievbreen, Sørkappfonna, Mefonna, Samarinbreen og Bungebreen. I vest er det noe mer bart terreng med Hornsundtind som viktigste fjellmassiv. Det er ingen bosettinger i Sørkapp Land.
Havområdene omfatter Sørkappbanken i sør, og Hornsundbanken i vest. Dette er rike fiskeområder, og inngår i Fiskerivernsonen rundt Svalbard.
Hele landområdet inngår i Sør-Spitsbergen nasjonalpark, og det er i tillegg et fuglereservat på Sørkappøya.

Historie

Hvalfangsten på 1600- og 1700-tallet etablerte seg ikke så langt sør som Sørkapp Land, Hornsund var sørligste hvalfangststasjon. Russiske pomorer drev fangst ved Sørkapp, og senest i 1818 overvintret antakelig to fangstmenn og fanget 1.200 hvalross og 1.200 kvithval. Det er funnet russiske hustufter og graver tilbake til 1700-tallet helt sør på øya, ved Sørkappvatnet.
I den norske fangstperioden på 1900-tallet var det sørlige området en del av Fangstfelt nummer 1 (Sørkapp), mens det nordlige området inngikk i Fangstfelt 2 (Søndre Hornsund). I 1908 opprettet Petter Trondsen sin ekspedisjon en hovedstasjon («Hagerups Hus») langt nordøst på Sørkappøya ved det som senere heter Trondsenneset, som ble til bistasjon da ny hovedstasjon («Trondsenhuset») ble bygd ved Kistefjellet ved innløpet til Sommerfeldtbukta. Hytta på Sørkappøya var forfallen allerede på 1930-tallet og var da brukt av Johan Hagerup. Det er også funnet en rekke fangstinnretninger over deler av øya.
Fra den norske fangstperioden finnes restene av en enkelt fangsthytte i Stormbukta, nemlig «Hilmarhytta».
Mot slutten av Andre verdenskrig hadde Tyskland en meteorologisk stasjon i Stormbukta sør for Hornsund.
Rajaobélona

Rajaobélona (Radzaobélona) (født 1868, død 1938) var en gassisk adelsmann, prest, salmedikter og professor i teologi.
Rajaobélona ble født som sønn av en av kongen i merinariket sine rådgivere. Faren, Randrianaivo, ble anklaget for å stå bak et forsøk på statskupp, noe som gjorde at Rajaobélona ble dømt til tvangsarbeid. Mens han drev med dette, kom han i kontakt med norske misjonærer fra NMS. S.R. Jørgensen fikk tillatelse fra Randrianaivo og hans kone Ravelonjanahary til å ta sønnen deres, Rajaobélona, med seg til Antananarivo for å gi ham opplæring. Der flyttet han inn med misjonærene og ble behandlet som deres sønn. Mens han bodde hos dem, lærte han seg flytende norsk, i tillegg til at han lærte seg engelsk og gresk. Han gikk videre på skole og ble ordinert til pastor i 1893. Da det lutherske seminaret i Fianarantsoa åpnet i 1896 ble han professor i GT og praktisk teologi der. Senere studerte han to år i Frankrike og dro på en langt preketurné i Norge, der han hadde en berømt preken om den barmhjertige samaritan i Trondheim.
Tilbake på Madagaskar fortsatte han undervisningen og han oversatte flere norske salmer til gassisk. Ti av disse finnes fremdeles i den gassiske salmeboken Fihiràna. To ganger var han medlem i salmebokkomiteer for denne salmeboken. I Norsk Salmebok er han representert med en salme. Han gav også ut kommentaren til Jesaja Heviteny Esaia
Amerikamesterskapet i triatlon mixed stafett

Amerikamesterskapet i triatlon for mixed stafett (CAMTRI Triathlon Mixed Relay American Championships) ble arrangert i Nathan Benderson Park i Sarasota i Florida i USA 14. oktober 2018.
Velt alle dine veie

«Velt alle dine veie(r)» er en tysk salme skrevet av prest og salmedikter Paul Gerhardt i 1653 («Befiehl du deine Wege»). Den synges til en melodi av Hans Leo Haßler («Mein G'müt ist mir verwirret», 1601).
Magnus Brostrup Landstad oversatte den til norsk i 1861 som «Velt alle dine veie» og Anders Hovden oversatte den til nynorsk i 1923 som «Velt all din veg og vande».
Teksten bygger på salme 37,5 i Bibelen.
Kunstgress

Kunstgress er et underlag for blant annet sportutøvelse. Det vanligste er på fotballbaner og landhockeybaner, men kunstgress forekommer stadig oftere også på golfbaner, tennisbaner og andre anlegninger som hager, altaner, terrasser, lekeplasser med mer.

Norge

Den første fotballbanen i Norge som fikk kunstgressdekke var Harstad stadion, offisielt åpnet 15. oktober 1977.

Forurensningskilde

Kunstgressbaner er den nest største kilden til spredning av mikroplast til naturen. I juli 2019 rapporterte norske medier at EU av miljøhensyn ville forby kunstgress fra 2022. Like etter opplyste de samme mediene at EU hadde gått ut og erklært at unionen ikke hadde vedtatt noe slikt forbud.
Hordaland fylkesting 2015–2019

Hordaland fylkesting har 57 representanter fordelt på ni partier og er i perioden 2015-2019 styrt av en koalisjon mellom Arbeiderpartiet, Kristelig Folkeparti og Senterpartiet, med Sosialistisk Venstreparti som støtteparti. Opposisjonen består av Høyre, Fremskrittspartiet, Venstre, Miljøpartiet De Grønne og Rødt.